باہوٹ روتگ جَنان اِنت
 آزمانک
 گلزار گچکی
 آ ھیران اِتنت کہ یک دَریتکگیں نزوریں تومُکے روچ پہ روچ چتور وَدّان ءُ سرجمیں کَورءَ پتاہان اِنت۔ چوں اے نزورءُ کم توان چُنک ءُ شاہ جَنَگ ءَ اِنت۔ کُجام رِپک اَنت کہ آئیءِ نزوریں روتگاں ھُنڈال کنگءَ اَنت ءُ زمین ءِ سرءَ ءُ جہل ءَ گوں سُسُر ءَ پِر لِچّینگءَ اَنت۔ تومءِ شنگ ءُ تالانی ءَ سکّ پریشان کتگ اِتنت۔آہانی سمجءَ چہ ڈنّ اَت کہ چوں اے راز ءَ شوہاز بکن اَنت ءُ راہءِ ڈَنگر بجن اَنت۔ ’’ یک شَپے ھور ببئےءُ چمانی وابءَ ببر اَت ۔ راز وَت پَّریچیت ‘‘۔پیر مردے ءَ مونجاں مونجاںءَ دیستنت،سوجے دات ۔کار سکّ آسان اَت، بلے۔۔۔
آ پہ نام ءَ دوبرات اِتنت۔ چشءُ کہور۔۔۔ کہور ءُ چش۔۔۔ ،تئیلاں گوں بندوکیں ،دائمی نہ سدوکیں ھونی رَگ ءُ ریشگانی پُشپد ۔بلے ناتپاکی ءِ اَنچیں سلِّیں نادُراہی ےءَ گْور جَتَگ اِتنت کہ یکّے دومی ءِ چارگ ءَ ھم روادار نہ یتنت۔ چُکّانی بازیں گُشگ، سیاد ءُ کدیمی ھمساہگانی پنت ءُ نسیئت، ندکار ءُ شاعرانی سکین ، پیرانی ھِٹّّءُ پِٹّاں کَڈّن کتنت کہ یکّ شپے چمانی واباں ھرام بکن اَنت ،تنکہ اے گْرنچءَ بوتک بکن اَنت ۔
 تومُک کہ بَّبُیر ےءِ پدریچ اَت، کسمتءَ تیلانک دیان کتگ اِتءُ چہ وتی ڈاڈائی چاگرد ءَ سِستگ اِت یا کہ وتی دلءِ بوتگ ، اَتکگ ءُ باہوٹ بوتگ اِت، اے جُتایکّ رازے اَت ۔ بازینےءِ ھیال اَت کہ اَگلءَ نزور انت، بازینے ءَ گشت کہ جنگول ءُ مانجائے۔اَلبت اے راستے اَت کہ سکّیں زوت رودے اِت۔ ھرجاہ کہ یکّےءِ سرکپت گڑا بزاں کہ چُنکے جت، چُکّءُ بَر ے کتءُ یکّےءَ چہ دو ،۔۔۔دو ءَ چہ دہ۔۔۔ ءُ دہ ءَ چہ سد، بوت۔چُشیں زوت رودیءُ چُشیں باز رودیءِ دِگہ ھچّّ درور نیست اَت۔گشءِ کلونِنگے کتءُ وَتا وَدّینتے۔ باریں چُنت گواتءِ کوپگ ءَ جماز بوتگ اِت ، چُنت دَست ماں دَستی ءُ چُنت پندءِ بُرّگءَ پد ادا اتکگءُ سربوتگ اِت۔جندءِ نیّت ئے چے بوتگ ، اے ھم زانگ نہ بوت بلے نوں شَّر جاگہے کتگ اَت ءُ روچ پہ روچ روتگے جہل روان اِت۔اَبدی جہ منند، چِش ءُ کہورانی تہا ھوار بوتگ اِت ءُ ھمک گْوزوکیں ساہتءَ گوں گیشتر جاہ کنگ ءَ اِت۔چہ تب ءُ مئیلاں زانگ بوتگ اِت کہ آئیءَ پہ رُدوم گِرگءَ کسانُکیں جائے پکار اَت۔ دیمءِ کنزگ ءُ پراہ ءُ شاہگان بوہگءِ رِپک ءُ ھُنراں شَّر شیوار اِت۔ کہور ءُ چِش اَبکہ ءُ تکانسر اِتنت کہ باہوٹ وَ چہ باہوٹی ءَ لگوشانءُ واھند جوڑ بوہان اِنت۔ ناں پُشتءَ مان دَنت ءُ واتر بیت نیکہ پہ امن ءُ ایمنی نندیت ۔ ھمساہگی، مردم گری، اَبرمی دود ءُ رَبیدگ، زمینی راہ ءُ رَاہبند ھچّی نزانت ،پہک گنگدامے۔ کَورے گشءِ زاناں پِتءِ گِنت کہ ھرجاہ کہ دِل لوٹیت، گوں گواتءَ سپر کنتءُ شِنگ بیت ءُ آستو آستو دُراہیں کَور ءُ جنگلءَ پُشتءَ کشان اِنت ۔ پہ گُشگءَ بستارے دَریتکگیں کسانُکیں تو مُکےءِ گَنت بلے چیر اَندری کَورءِ واھندی ءِ جارے پِرّینتگ اَت کہ چِش ءُ کہورءَ پہ زَنڈیں بیہارے اَت ءُ پگرءِ جہلیں زِرءَ دورے داتگ اِتنت کہ کئے اِنت اَشیءَ چو بَلو دیگ ءَ اِنت کہ روچ پہ روچ دیما کنزان اِنت۔ اَلّم کمک کارے اَست۔بے کمک ءَ اُنچکیں بلائیں کارے دست ءَ پتاہگ نبیت۔ چہ کدیمءَ کَور ءَ کہ آپ آرتگ اَت ، بس ھمادوئین اِتنت کہ ھارءِ زُوراکی ءُ تْو نگری سگّیتگ اِتنت ءُ پتارے وتی بُنءَ جاگہ داتگ اِتنت۔کَور ءَ چے چے گون نہ بوتگ ؟ بنی آدم ،دَلوَت ءُ رَستری جون، کُنٹ، دار،پیش، گندیم، اسپُست۔۔۔، وَڑ وَڑیں لَنش ءُ پتارءُ باز براں سالونک ءُ بانور گوں شیشمی تہتءُ سرجہ ءُ بوپاں۔ ھارءِ موسم ءَ پہ اَدارُکی شائے جہل بوت اَنت بلے بُن اِش مدام مہرءُ مہکم اِتنت ۔ ھارءَ آ چہ ھُنڈالاں دَرکنگءِ باز جہد کتگ اَت بلے سوبینی ءِ کسہ کسّ ءَ نہ کت۔گْوستگیں سہ ءُ نیم دَہّکءَ آ ھمے دورسریں کَورءِ تہا رُستگ ءُ مزن بوتگ اِتنت۔ جمبرءَ باریں کجا بستگ اَت، گِروک کئے بزانت کجا جَنَگءَ اَت، ھَورءَ گوں گرئنداں باریں کجا م ھند ءُ دَمَگاں گْوَرتگ اَت، ھار ءِ دیمپانی آہانی نسیبءَ بوت ءُ اے نسیب گوں ھزار توجیلاں گراہاں مٹَّینگ نہ بوہگءَ اَت۔
 کسانُکیں پُٹّہ ئے آہاناں ھار آماچ کنگ ءَ پہ بس اَت۔ کَور ھم مہتل نہ بوتگ اَت،ھَورءَ پد دمانءَ اَنچیں ھارے کتگ اَتے کہ ھپتادسالیگیں کسّہ ئے چیر ترَّینت ءُ وتی داسپانے وت نوک کُتنت۔ آہاںھمک ھارءَ کَورءِ لہَّتیں نوکیں رَنگ ءُ دُروشم دیستگ اَت۔ دِرّے دائم نوک بوتنت،تَکے برے دو بوتنت، برے چار۔ ھما جاہ کہ پیشءَ تَلَگ اَت ، جُہّلے کت ءُ باز براں نوکیں گْورمے ھم ودی کت کہ مدام بے ماہیگ اِتنت ءُ سالے یکّے بُڈّینت ءُ کُشتے۔ ھار ءَ پہ باہوٹانی آرگ ءُ آہانی سرءِ مُشگءَ کردگارکتگ اَت۔ھمے کہ پُٹّہ ئےءَ آزمانءِ دلبندءَ بست، بزاں کہ پُشتءَ چو لیڈوءَ مستیں ھارپیداک اَت ۔ بے رَھم ،زالم، بے ریا ءُ روئیں ھاکمءِ دابءَ۔ نوکیں مٹَّے آؤرت ءُ نوکیں تومے ھم آہانی بُنءَ ریتک کہ آپ ءِ لَہَگءَ گوں نمبءَ برے بچار سیمسور رُستگ اَت، برے آلکو ءُ برے برے ٹالے تُروْپشُک ھم درا بوت۔ اَپوتگ وَ بے مِنَت اَت ۔ نوکیں دراہیں توم آہانی ھُنڈالانی باہوٹ اِتنت ۔ آپ اِش چمداں وارت، سمات اِش چمداں زُرت، ھمے سارت ءُ پہمیانیں نوانءِ پُشتءَ تْونگر بوتنت ءُ چک ءُ برءَ کپتنت۔میارجلَّی، بیر ءُ باہوٹ آہانی ھونءَ ھوار اَت ۔ ھارءَ پد تومکءُ کاہ ءُ بوچاں پہ ھچبر مورک اِش نہ مُجینت۔ دائم گوں وَشّیں رو ءُ دم وَشّ اَتکے کتُنت۔باہوٹاں وتی ساہ دائم چہ ھارءَ رَکّینتگ اَت ءُ پہ اَدارُکی باہوٹ بوتگ اَتنت ءُ لہَّتیں روچاں پد یا وَ دَلوَتے ءِ دَپار بوتگ اِتنت، یا چش ھم بوتگ اَت کہ میزان میزان ڈَہان ءُ زمین ءِ بہرے جوڑ بوتگ اَنت کہ پریشیءَ آ دوئیں ءُ دُراہیں باہوٹ وَشّ بوتگ اِتنت۔
 کَورءِ اَبدی جہ منند ،چِش ءُ کہور پہ دُرستاں سارتیں ساہگ اِتنت۔ نئے زَنڈیں کُنٹگے پَراَتے،ناں شاہ ءُ بَرے چو کُچلءَ زہر اِتنت کہ دَلوَتے چَرِتے مہ کنت، ننکہ سرجمیں کَورءِ واھندیءِ واہگدار اِتنت۔ پراہ ءُ شاہگانیں ، سارت ءُ تاہیر بکشیں ساہگے ببوتیں کہ مہریں دارءُ بُرّ ءُ بَر، ھزار کارءَ اَتکنت۔ڈُکّالءَ شوانگانی دَستءَ ٹالبُرّی اِش ھم نہ تورِت کہ سَہدار ، سَہدارءِ کارءَ کئیت ۔ نزوریں شِزّ ءُ سولاں بگر داں گَزّ ءُ گوگَزّاں درءَ، دُرستاں پہ اِسپر اِتنت۔ میتگءِ ورناہاں آہانی چیرا اُرد کت ءُ وتی وشنودی ساہت نمیران کُتنت۔پہ شوانگاں دَمسارتیءِ بے مِنَتیں ھنکین اِتنت۔کپوت ءُ شانتلانی کُدو اِش وتی بزیں ساہگءَ چو مہروانیں ماتءَ جاگہ دات ءُ پہّریزاِتنت۔ پہ کرونداں چہ ھارءِ تُرندیں شہَّماتاں رَکّگ ءِ گڈّی اُمیت اِتنت ۔ موسم ءِ سارت ءُ گرم اِش سگّ ات ءُ پہ دُرستاں مہروان اِتنت ، بلے وتی وازداری ءِ ببا دیگءَ کلہے وَشّ نہ یتنت۔زَمانگے بیت کہ نوکیں باہوٹ کہ کُنٹگی ئیں ءُ کینگداریں تومے اَت مزنیں سُرءُ پُرے کنگءَ اَت کہ آہاں دوست بوہگءَ نہ اِتنت۔کہَّرکپتگ ءَ ناں شہَّم ءُ رہداریں ساہگے اَست اَت ناں چُشیں نیّت ئے کہ کسّےءِ کارءَ بہ اَتکیں۔ سکجان ءُ بے ریائے اَت۔ نہ نپس گیریں لوارءَ کشت کت ننکہ برپیں گوریچءَ سُہّتے دات کت۔چُشیں سکّمِریں توم آہاں ھچبر نہ دیستگ اَت۔پہ وتی تماہ ءَ ھچیّءَ چکّءُ پد نہ بوت۔ آتُرسگءَ اِتنت کہ توم نوں مزنیں دْرچکے بوان اَتءُ روچ پہ روچ زمین ءَ پشت ءَ کشَّان اَت۔ دیر نہ اَت کہ آیک کسانُکیں تومُکےءِ جَہتءَ اَتکگ ءُ چِشءِ چیرءَ سرے ایر کتگ اَت ءُ ھُلوک ھُلوک ءَ گریتگ ءُ باہوٹیءِ دَسبندی ئے کتگ اَت کہ وتی ڈیہہءِ کَوراں زندمانی پرائی ءَ نہ بوتگین ئے جوڑ بوتگ اَت۔ چِشءِ مہروانیءُ یک ھسابےءَ بودلہ ئی اَت کہ اَرسءِ بدلءَ ارسے رِتکَنت۔ نہ چِش اِت نہ کُلّ اِتے ءُ ُ تومُکے امبازاں زُرت ءُ باہوٹے کت۔ لہَّتیں روچ نہ گْوست کہ دِگہ چندیں ملَّان ءُ لُڈان اَتک ءُ کہورءِ مہمان بوتنت۔ اشانی ھم گریوگ ھما اَت۔کَورانی ھار،شیپانی جنگءُ چوپ،موسمانی بدیں کرد، جانءِ ترس، مرگءِ بیم،آسر۔۔۔ کہور پہ مہروانیءُ پہَّک دِلی، چہ براتءَ کمتر نہ اَت، باہوٹے کُتنت۔ھما اِنت کہ باہوٹی گوں باہوٹیءَ بوت۔ اَتکنت پہ اَدارُکی ، نشتنت پہ دائمی۔
 پیرمردءِ سوجءِ پدءَ ھَمپَت بوتگ اِتنت ءُ شوہازءِ پترے پچ کتگ اَت ۔ دوئیں کش ماں کش پہِّمیانیں جائے ءَ ٹپَّیتگ اِتنت ءُ دیم اَش گوں کَورءِ دِراجیءَ کتگ اَت۔ سیاہ ءُ تہاریں شپے اَت ءُ آزمانءَ سیاہ ءُ بزیں جمرتالان اِتنت کہ تہاری ئے بیمناکیءَ بدل کتگ اَت۔سیاہیءَ چمَّ پہ چمَّءَ میم نہ بوہگءَ اَت۔ نپسءِ روآ ءُ گواتءِ کشَّگ ءَ اَبید دِگہ چِڑکّہ نیست اَت۔ ھمک ساہت آہانی تکانسریءَ ودّینگ ءَ اَت ۔سہمی پاس ءَ پاد بُرمشے ءَ گُڑینتنت ۔ ساہگے رُدان بوتءُ آہانی دریکگ ھم ودّان بوتنت ۔ ساہگ پاداں گران ءُ نزینک بوہان اَت۔آچہ وتی کشءُ کِرّءِ ساچءَ دل یکیم اَت کہ جُلگہیں آزمانءِ چیرءَ اے وہدءَ آئیءَ ابید دِگہ کسّ نیست ۔آئیءَ چیزے بڈَّءَ اَت ءُ کَورءِ توک توکے گپتگ اَت ءُ تچکءَ دیم ءَ ٹِکّان اَت۔ رواجے ناں تُرند اِتنت نیکہ تینز ۔زوت سرپد بوہگءِ جہدءَ آہانی تکانسری گیش بوان اَت ءُ سبراِش سرءَ روہگءَ اَت۔ بالاد ءَ دِراجءُ پزّور یں ساہگ چراہاں بے سما وتی کارءَ مشکول اَت ۔ آئی ءِ پُشت ءَ ردءَ چِزّےءِ رِچَگءِ توار اَت۔ چو کہ گونی ئے ءِ دَپ پچ ببیت ءُ گندیم یکَّشلہ رِچان ببنت۔ آ نزیک ءَ سر بوتگ اَت۔ آہانی تکانُسری دیم پہ اَبکہّی ءَ سرکشگّءَ اَت۔ آہانی گَتءُ گمانءَ نہ یت کہ یک دَریتکگیں تومےءِ وَدّینگءُ سرجمیں کَورءَ شنگ ءُ تالان کنگ ءَ پہ اے پیمیںھُنر سازگ بیت۔ دراجیں دارے کہ مردمی دابءَ اَت، گِندگءَ بلائیں پاگے سرءَ ، سی تیری ئے کوپگ ءَ ءُ توم ءَ چہ پُریں گونی ئے سرءِ توکءَ اَتے، شپءِ لُنجی ءَ چیروکائی آہانی ھُنڈالانی بُرّگءِ کارءَ سرجم کنگءَ اَت ۔ گونی ءِ دَپ چہ پُشتی نیمگءَ پچ اَت ۔آرَوان اَت، توم رِچان اِتنت ءُ کَورءِ ڈَلپادیں، آک ءُ ریکوئیں سینگءَ، بُرزگ ءُ جہَلَگاں، ھُشکی ءُ نمبی ئیں ھندءُ جاہاں رِچان اِتنت۔ساہگءِ نتُرسی ءُ ایمنی پدَّر کنگءَ اَت کہ آ سدّک اَنت کہ آئیءِ دیمءَ ھچّ اڑانڈ نیست ءُ توم گوات ءُ ُ آپ ءِ کمکءَ سپر کنا ن بنت، کش ءُ کُنڈے ءَ رُدوم گِرئنت ،وتا ر ءَ وَدّین اَنت ، سرجمیں کَورءَ پتائنت، کئیت روچے کہ چش ءُ کہوراں یکّر کن اَنت ءُ سرجمیں کَورءِ گوں دُراہیں گْورم، شیپ ءُ آپراہانی، واھند بنت۔ دوئیں سکّ بژّنیگ اِتنت کہ آہانی کْوہنیںھمساہگ، برات گونگیں دُوزواہ،دیریگیں ھمراہ ،گو گزّ کہ آہاں مدام وتی کشءَ جاگہ داتگ اَت،ھروڑیں ھار ءُ ھیروپاں چہ رَکّینتگ اَت،آہانی سرءِ گاریءَ پہ دَریتکگیںءُ باہوٹیں تومءِ کہ نوں بَّبُرے جوڑ بوان اِت، کمک کار بوتگ اَت۔ آ بژّنی جیڑگاں گوں سرءُ لینڈ اِتنت کہُ ساہگ آہانی دیمءَ چہ شہگْوست ءُ تہاریءَ گار بوت۔آہاں گوانک نہ جتءُ دُمبءِ ھم نہ کپتنت کہ بے سلاہ اِتنت۔ آہاںیکّے دومی ءِ مارشتانی پہَّمدگءَ پہ چکّ ترَّینت ءُ چارِت،بلے زوراکیں تہاری ءَ بے سوب کُتنت ۔